<classify> MAHAKAMA ya Rufaa imepigilia msumari hukumu iliyotolewa na Mahakama Kuu Kanda ya Dar es Salaam iliyoelekeza serikali kubadilisha kifungu cha 13 na 17 vya Sheria ya Ndoa ya Mwaka 1971 kwani vinakiuka Katiba ya Tanzania.Katika vifungu hivyo, vinaruhusu mtoto wa kike kuolewa kabla ya kufikia umri wa miaka 18 lakini mtoto wa kiume ameruhusiwa kuoa akiwa na miaka 18, hivyo sheria haiweki usawa kati ya watoto hao na kwamba ni ya ubaguzi na ni kinyume cha Ibara ya 13 na ya 12 ya Katiba inayozungumzia usawa.Hukumu hiyo imetokana na serikali kupinga uamuzi wa Mahakama Kuu uliotolewa mwaka 2016 iliyobatilisha kifungu cha Sheria ya Ndoa kinachoruhusu ndoa za utotoni. Jopo la majaji watatu, Augustine Mwarija, Winfrida Korosso na Dk Mary Lavira walisikiliza rufaa hiyo na miongoni mwa sababu za serikali za kupinga hukumu ya Mahakama Kuu ni kwamba mahakama ilikosea kutoa uamuzi huo kwa sababu ililenga kuwalinda watoto wa kike dhidi ya ngono na kupata watoto nje ya ndoa.Pia walidai mtoto wa kike anakua mapema kabla ya mtoto wa kiume. Akisoma uamuzi huo jana uliotolewa na majaji hao, Naibu Msajili wa Mahakama ya Rufani, Eddie Fussi alisema watoto wote ni sawa bila kujali jinsia, na kwamba sheria hiyo haiwezi kumkinga mtoto wa kike kwa kumruhusu kuolewa kwa madai huko kuna ulinzi zaidi wakati kuna madhara makubwa kwake.Alisema miongoni kwa madhara ambayo mtoto wa kike akiolewa chini ya umri wa miaka 18 ni mimba za utotoni, magonjwa na unyanyasaji wa kijinsia. Pia alisema sheria mbalimbali zinakataza mtoto wa chini ya umri wa miaka 18 kuingia mkataba wowote hivyo ni pamoja na mkataba wa ndoa kwa sababu ni mgumu zaidi.Mahakama inaelekeza kifungu cha 13 na 17 vinakiuka katiba ya Tanzania hivyo, serikali ifuate maelekezo ya Mahakama Kuu ya kubadilisha vifungu hivyo, alisema Fussi. Kesi hiyo ya kikatiba ilifunguliwa na Mwanaharakati wa Haki za Binadamu na Mkurugenzi wa shirika lisilo la kiserikali la Msichana Initiative, Rebeca Gyumi.  <topic>: KITAIFA 